آمریکا بیرلشمیش دؤولتلری باشقانی جو بایدن، "سؤزون تام معناسییلا ناتونون هر سانتیمترینی ساووناجاغیق" دئدی.
بخارست دوققوزلوسو (ب۹) لیدئرلری و ناتو باش کاتیبی ینس استولتنبرگ ایله لهستانین باشکندی ورشودا بیر آرایا گلن جو بایدن، توپلانتیدان ارنجه دانیشدی.
بایدن، ناتونون گوجلو متفیقلریله بیر یئرده اولماقدان سئوینج دویدوغونو، استولتنبرگین بو گونه قدر "چوخ یاخشی بیر ایش چیخاردیغینی" سؤیله‌یه‌رک، اونا تشکر ائتدی.
ب۹ بیرلیگینین ۲۰۱۵ده قورولدوغونو خاطیرلادان بایدن،
"بو گون، روسیانین ایشغالینین بیرینجی ایل دؤنومونه یاخینلاشارکن، بیرلیک‌ده دورماغا داوام ائتمه‌میز داها دا اؤنملی و منجه بو، نه قدر گوجلو حس ائتدیگیمیزین دلیلیدیر" ایفاده‌لرینی ایشلتدی.
بایدن، ناتونون دوغو قانادیندا اولان اؤلکه‌لرین اؤنمینی وورغولایاراق، "سیزلر کولکتیو ساوونما‌میزین اؤن صفلرینده‌سینیز. بو چاتیشما، یالنیز اوکراینا دئییل، بوتون آوروپا و دونیاداکی دموکراسیلرین اؤزگورلوگو اوچون اؤنملیدیر. اوکراینایا اؤنملی گوونلیک یاردیمی و سؤزون تام معناسییلا میلیونلارجا سیغینماچییا حساس دستک تامین ائدیریک. اوکراینایا قالیجی دستگیمیزی داوام ائتدیره‌جییک" دئیه دانیشدی.
ناتویا تعهدلارینی تکرار دیله گتیرمک ایسته‌دیگینی بیلدیرن بایدن،
"بئشینجی ماده قوتسال بیر تعهددور. سؤزون تام معناسییلا ناتونون هر سانتیمترینی مدافعه ائده‌جییک" ایفاده‌سینی ایشلتدی.
روسییا دؤولت باشقانی ولادیمیر پوتینین باریش اوچون حاضیرلانمادیغینی سؤیله‌یه‌ن ینس استولتنبرگ ایسه
"عکسینه داها چوخ ساواشا حاضرلانیر. بو سببله اوکراینایا دستگیمیزی داوام ائتدیرمه‌لی و آرتیرمالیییق. اوکراینایا، غالیب گلمه‌لری اوچون احتیاج دویدوقلارینی وئرمه‌لیییک" دئیه دانیشدی.
ناتونون دوغو قانادی اؤلکه‌لری اولان بولقاریستان، چکیا، استونی، ماجاریستان، لتونی، لیتوانی، لهستان، رومانی و اسلوواکینین پارچاسی اولدوغو بخارست دوققوزلوسو (ب۹)، ۴ نوامبر ۲۰۱۵ده رومانینین باشکندی بخارستده قورولموشدو.
